CELEX: 52020PC0812
Language: ro
Date: 2020-12-17
Title: Propunere de DECIZIE DE PUNERE ÎN APLICARE A CONSILIULUI de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 17.12.2020
            COM(2020) 812 final
            2020/0356(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
            
            
               Prin scrisoarea înregistrată de Comisie la 18 iunie 2020, Lituania a solicitat autorizarea de a aplica, de la 1 ianuarie 2021, o măsură de derogare de la dispozițiile articolului 287 din Directiva TVA, permițând Republicii Lituania să scutească de plata TVA persoanele impozabile a căror cifră de afaceri anuală nu depășește 55 000 EUR. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 10 august 2020 și din 11 august 2020, cu privire la cererea înaintată de Republica Lituania. Prin scrisoarea din 12 august 2020, Comisia a notificat Republicii Lituania că dispune de toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede, în cazul întreprinderilor mici, posibilitatea ca statele membre să aplice regimuri speciale, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 punctul 11 din Directiva TVA, Lituania poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 29 000 EUR, la cursul de schimb din ziua aderării acestei țări. Republica Lituania a aderat la zona euro la 1 ianuarie 2015.
            
            
               
                  Prin ridicarea pragului necesar pentru ca o persoană să fie înregistrată în scopuri de TVA de la 45 000 EUR la 55 000 EUR, se anticipează că măsura va reduce în mod semnificativ sarcina administrativă care le revine întreprinderilor eligibile pentru acest regim și, în special, microîntreprinderilor, datorită faptului că acestea vor fi scutite de obligațiile aferente impuse de regimul normal de TVA, precum ținerea de evidențe în scopuri de TVA sau depunerea de declarații privind TVA. 
               
            
            
               În plus, măsura va genera și o diminuare a sarcinii de lucru pentru autoritățile fiscale.
            
            
               Potrivit autorităților lituaniene, a fost efectuată o analiză a trei factori. Primul factor, luând în considerare persoanele care se înregistrează ca plătitori de TVA, arată că numărul plătitorilor de TVA din Republica Lituania este în continuă creștere începând cu anul 2017, iar marea majoritate (aproximativ 90 %) a persoanelor înregistrate ca plătitoare de TVA și care plătesc TVA la bugetul de stat constituie persoane care au optat pentru înregistrarea voluntară. 
            
            
               
                  Al doilea factor se referă la impactul asupra veniturilor bugetare ale statului al creșterii pragului de la o cifră de afaceri de 45 000 EUR la o cifră de afaceri de 55 000 EUR. Conform estimărilor furnizate de autoritățile lituaniene, această creștere ar duce la o scădere suplimentară anuală de 6,4 milioane EUR a veniturilor din TVA. În prezent, TVA-ul necolectat din cauza pragului de 45 000 EUR se ridică la 13,2 milioane EUR pe an (cu pragul minim de 29 000 EUR). Prin comparație, veniturile totale din TVA s-au ridicat la 3,8 miliarde EUR în 2019.
               
            
            
            
               
                  Al treilea factor se referă la numărul de contribuabili afectați. Lituania indică faptul că 7 % din totalul contribuabililor care au desfășurat activități economice în Lituania în 2019 sunt eligibili pentru aplicarea regimului cu pragul actual de 45 000 EUR. Din acest procent de 7 %, numai 1,8 % sunt înregistrați în scopuri de TVA. 
               
               
                  Pe baza informațiilor colectate de autoritățile naționale în 2019, există 5 463 de contribuabili cu o cifră de afaceri cuprinsă între 45 000 EUR și 55 000 EUR. Toți acești contribuabili ar fi eligibili pentru schema pentru IMM-uri în momentul creșterii pragului.
               
            
            
               În plus, autoritățile lituaniene explică faptul că, în ultimii ani, au observat că pragul de 45 000 EUR nu a avut niciun impact semnificativ asupra colectării veniturilor din TVA. 
            
            
               Un plafon al cifrei de afaceri anuale de 55 000 EUR pentru înregistrarea în scopuri de TVA ar fi în beneficiul întreprinderilor mici, în special al persoanelor fizice care își desfășoară activitatea în întreprinderi mici, al agricultorilor supuși regimului tarifar compensatoriu pentru TVA și al persoanelor implicate în furnizarea de servicii către consumatorii finali și alte părți, din care s-ar deduce o mică parte din TVA. Posibilitatea pentru aceste persoane de a nu fi nevoite să se înregistreze în scopuri de TVA până la un prag anual al cifrei de afaceri de 55 000 EUR reduce în mod semnificativ sarcina administrativă și fiscală care le revine. Această măsură ar ajuta, de asemenea, întreprinderile mici, care au fost grav afectate de pandemia de COVID-19.
            
            
               
                  Măsura are caracter opțional. Prin urmare, întreprinderile mici a căror cifră de afaceri nu depășește pragul vor avea în continuare posibilitatea de a-și exercita dreptul de a aplica regimul normal de TVA.
               
               
                  În mod normal, derogările se acordă pe o perioadă limitată, pentru a se putea evalua dacă măsura de derogare respectivă este sau nu în continuare adecvată și eficace. În plus, dispozițiile articolelor 281-294 din Directiva TVA referitoare la regimul special pentru întreprinderile mici au făcut recent obiectul unei reexaminări. Noua directivă care prevede simplificarea normelor în materie de TVA pentru întreprinderile mici
                     2
                   impune statelor membre să adopte și să publice, până cel târziu la 31 decembrie 2024, actele cu putere de lege și actele administrative necesare pentru a se conforma noilor norme. Statele membre vor trebui să aplice aceste dispoziții naționale începând de la 1 ianuarie 2025.
               
            
            
               Prin urmare, se solicită autorizarea derogării până la 31 decembrie 2024. 
            
         
         
            
               
                   
               
            
            
               •Coerența cu dispozițiile existente în domeniul de politică vizat
            
            
               
                  Măsura de derogare este în conformitate cu filosofia noii directive care modifică articolele 281-294 din Directiva TVA privind un regim special pentru întreprinderile mici, care a rezultat din planul de acțiune privind TVA
                     3
                   și are ca scop crearea unui sistem modern și simplificat pentru aceste întreprinderi. Această inițiativă urmărește, în special, să reducă costurile de asigurare a conformității în materie de TVA și denaturările concurenței atât la nivel național, cât și la nivelul UE, să reducă impactul negativ al efectului de prag și să faciliteze respectarea normelor de către întreprinderi, precum și monitorizarea de către administrațiile fiscale.
               
               
                  În plus, creșterea pragului de la 45 000 EUR la 55 000 EUR este conformă cu noua directivă, dat fiind că aceasta permite statelor membre să stabilească pragul pentru cifra de afaceri anuală necesară pentru scutirea de TVA la un nivel care să nu depășească 85 000 EUR (sau echivalentul în moneda națională).
               
               
                  Derogări similare, care scutesc de plata TVA persoanele impozabile a căror cifră de afaceri anuală se situează sub un anumit prag, astfel cum se prevede la articolele 285 și 287 din Directiva TVA, au fost acordate și altor state membre. Țărilor de Jos
                     4
                   li s-a acordat un prag de 25 000 EUR; Italiei
                     5
                  , un prag de 30 000 EUR; Luxemburgului
                     6
                  , un prag de 35 000 EUR; Letoniei
                     7
                  , Poloniei
                     8
                   și Estoniei
                     9
                   li s-a acordat un prag de 40 000 EUR; Croației
                     10
                  , un prag de 45 000 EUR, iar Maltei
                     11
                  , un prag de 20 000 EUR; Ungariei
                     12
                  , un prag de 48 000 EUR; Sloveniei
                     13
                  , un prag de 50 000 EUR; iar României
                     14
                  , un prag de 88 500 EUR.
               
               
                  După cum s-a menționat deja, derogările de la Directiva TVA trebuie să fie întotdeauna limitate în timp, astfel încât efectele lor să poată fi evaluate. Introducerea unei date de expirare a măsurii speciale, până la 31 decembrie 2024, astfel cum a fost solicitată de Lituania, este aliniată la cerințele din noua directivă privind simplificarea normelor în materie de TVA pentru întreprinderile mici și mijlocii, care se aplică de la 1 ianuarie 2025. 
               
               
                  Prin urmare, măsura propusă este coerentă cu dispozițiile Directivei TVA.
               
            
            
               •Coerența cu alte domenii de politică ale Uniunii
            
            
               
                  În programele sale anuale de lucru, Comisia a subliniat în mod constant necesitatea simplificării normelor aplicabile întreprinderilor mici. În această privință, Programul de lucru
                     15
                   al Comisiei pentru 2020 se referă la „o strategie specifică pentru IMM-uri, care le va permite întreprinderilor mici și mijlocii să funcționeze mai ușor, să își sporească capacitatea de producție și să se extindă”. Măsura de derogare este în conformitate cu aceste obiective, în ceea ce privește normele fiscale. Mai exact, ea este conformă cu Programul de lucru
                     16
                   al Comisiei pentru 2017, care se referea în mod specific la TVA, subliniind că sarcina administrativă aferentă respectării normelor în materie de TVA pentru întreprinderile mici este ridicată și că inovațiile tehnice dau naștere unor noi provocări în ceea ce privește colectarea eficientă a impozitelor, și evidenția necesitatea de a simplifica regimul de TVA pentru întreprinderile mai mici.
               
               
                  De asemenea, măsura este coerentă cu strategia din 2015 privind piața unică
                     17
                  , prin care Comisia își propunea să ajute întreprinderile mici și mijlocii să se dezvolte, printre altele prin reducerea sarcinilor administrative care le împiedică să profite din plin de piața unică. Ea se bazează totodată pe ideile enunțate în Comunicarea Comisiei din 2013 intitulată „Planul de acțiune Antreprenoriat 2020: Relansarea spiritului de întreprindere în Europa”
                     18
                  , care sublinia necesitatea simplificării legislației fiscale pentru întreprinderile mici.
               
               
                  În sfârșit, măsura este conformă cu politicile UE privind întreprinderile mici și mijlocii prezentate în Comunicarea din 2016 privind întreprinderile nou-înființate
                     19
                   și în Comunicarea din 2008 intitulată „Gândiți mai întâi la scară mică – Un Small Business Act pentru Europa”
                     20
                  , care invita statele membre să țină cont de caracteristicile speciale ale IMM-urilor atunci când elaborează legislația și să simplifice cadrul de reglementare existent.
               
               
                   2.
                        TEMEI JURIDIC, SUBSIDIARITATE ȘI PROPORȚIONALITATE
               
            
            
               •Temei juridic
            
            
               
                  Articolul 395 din Directiva TVA.
               
            
            
               •Subsidiaritate (în cazul competențelor neexclusive) 
            
            
               
                  Având în vedere dispoziția din Directiva TVA pe care se întemeiază, propunerea intră în sfera competenței exclusive a Uniunii Europene. În consecință, principiul subsidiarității nu se aplică.
               
            
            
               •Proporționalitate
            
            
               
                  Decizia se referă la o autorizare acordată unui stat membru la solicitarea acestuia și nu constituie o obligație.
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării impozitelor în beneficiul persoanelor impozabile mici și al administrației fiscale.
               
            
            
               •Alegerea instrumentului
            
         
         
            
               
                  Instrumentul propus este o decizie de punere în aplicare a Consiliului.
               
               
                  În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  Nu s-a efectuat nicio consultare cu părțile interesate. Prezenta propunere se bazează pe o cerere depusă de Lituania și privește numai acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Propunerea de decizie de punere în aplicare a Consiliului vizează creșterea pragului actual de scutire de la 45 000 EUR la 55 000 EUR. Această creștere a pragului constituie o măsură de simplificare, care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 55 000 EUR. Ea va avea, prin urmare, un impact potențial pozitiv asupra reducerii sarcinii administrative pentru un număr de persoane impozabile și, ulterior, pentru administrația fiscală.
               
               
                  În anul 2019, existau aproximativ 8 737 de persoane impozabile în scopuri de TVA, dintre care 7 664 s-au înregistrat în mod voluntar pentru respectarea normelor în materie de TVA, ceea ce reprezintă aproximativ 90 % din persoanele înregistrate în scopuri de TVA. 
               
               
                  Conform informațiilor colectate de autoritățile naționale în 2019, existau 5 463 de contribuabili cu o cifră de afaceri cuprinsă între 45 000 EUR și 55 000 EUR. Toți acești contribuabili ar fi eligibili pentru schema pentru IMM-uri în momentul creșterii pragului.
               
               
                  În prezent, 7 % din totalul contribuabililor care desfășurau activități economice în Lituania în 2019 sunt eligibili pentru regimul care aplică pragul actual de 45 000 EUR, iar 1,8 % dintre aceștia sunt înregistrați în scopuri de TVA.
               
               
                  Conform estimărilor furnizate de autoritățile lituaniene, creșterea pragului de la 45 000 EUR la 55 000 EUR ar duce la o scădere suplimentară cu 6,4 milioane EUR a veniturilor din TVA pe an. În prezent, TVA-ul necolectat din cauza pragului de 45 000 EUR se ridică la 13,2 milioane EUR pe an (cu pragul minim de 29 000 EUR). Prin comparație, veniturile totale din TVA s-au ridicat la 3,8 miliarde EUR în 2019.
               
               
                  Măsura de derogare va fi opțională pentru persoanele impozabile. Persoanele impozabile vor putea să opteze pentru regimul normal de TVA în conformitate cu articolul 290 din Directiva 2006/112/CE. Impactul bugetar în ceea ce privește veniturile din TVA este estimat la 20 de milioane EUR și este considerat neglijabil. 
               
            
            
               •Drepturile fundamentale
            
            
               
                  Propunerea nu are consecințe asupra protecției drepturilor fundamentale.
               
            
            
               4.IMPLICAȚII BUGETARE
            
            
               
                  Propunerea nu va avea un impact negativ asupra bugetului UE, deoarece Lituania va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului.
               
            
            
            
               2020/0356 (NLE)
            
         
         
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  21
               , în special articolul 395 alineatul (1) primul paragraf,
            
            
               având în vedere propunerea Comisiei Europene,
            
            
               întrucât:
            
            
                
            
            
               (1)În temeiul articolului 287 punctul 11 din Directiva 2006/112/CE, Lituania poate scuti de plata taxei pe valoarea adăugată („TVA”) persoanele impozabile a căror cifră de afaceri anuală nu depășește echivalentul în moneda națională a 29 000 EUR, la cursul de schimb din ziua aderării sale. În temeiul Deciziei de punere în aplicare (UE) 2011/335 a Consiliului
                  22
               , Lituania a fost autorizată să aplice o măsură specială de derogare de la articolul 287 din Directiva 2006/112/CE pentru a scuti de la plata TVA persoanele impozabile a căror cifră de afaceri anuală nu depășește 45 000 EUR, până la 31 decembrie 2020. 
            
            
               (2)Prin scrisoarea înregistrată de Comisie la 18 iunie 2020, Lituania a solicitat autorizarea de a aplica o măsură specială de derogare de la articolul 287 punctul 11 din Directiva 2006/112/CE („măsura de derogare”) de la 1 ianuarie 2021 până la 31 decembrie 2024 pentru a continua să aplice scutirea și a majora pragul de scutire la 55 000 EUR, și anume data până la care statele membre trebuie să adopte actele cu putere de lege și actele administrative necesare pentru a se conforma Directivei (UE) 2020/285 a Consiliului
                  23
               , care privește simplificarea normelor în materie de TVA pentru întreprinderile mici și, printre altele, elimină articolul 287 din Directiva 2006/112/CE cu efect de la 1 ianuarie 2025. 
            
            
               (3)Prin măsura de derogare, persoanele impozabile a căror cifră de afaceri anuală nu depășește 55 000 EUR ar fi scutite parțial sau total de obligațiile în materie de TVA menționate în titlul XI capitolele 2-6 din Directiva 2006/112/CE.
            
            
               (4)Creșterea pragului pentru regimul special aplicat întreprinderilor mici prevăzut la articolele 281-294 din Directiva 2006/112/CE constituie o măsură de simplificare, deoarece poate reduce în mod semnificativ obligațiile în materie de TVA pentru aceste întreprinderi. Pragul solicitat de 55 000 EUR este în conformitate cu articolul 284 din Directiva 2006/112/CE, astfel cum a fost modificată prin Directiva (UE) 2020/285.
            
            
               (5)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisori datate 10 august 2020 și 11 august 2020, cu privire la cererea înaintată de Lituania. Prin scrisoarea din 12 august 2020, Comisia a informat Lituania că deține toate informațiile necesare pentru a evalua cererea.
            
            
               (6)Măsura de derogare este opțională pentru persoanele impozabile. Persoanele impozabile vor putea să opteze în continuare pentru regimul normal de TVA în conformitate cu articolul 290 din Directiva 2006/112/CE.
            
            
               (7)Conform informațiilor furnizate de Lituania, măsura de derogare va avea un impact neglijabil asupra cuantumului global al încasărilor din impozite ale Lituaniei colectate în stadiul consumului final.
            
            
               (8)Măsura de derogare nu va avea efecte adverse asupra resurselor proprii ale Uniunii provenind din TVA, deoarece Lituania va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului
                  24
               .
            
            
               (9)Având în vedere că se preconizează că pragul majorat va reduce obligațiile în materie de TVA și, prin urmare, sarcina administrativă și costurile de asigurare a conformității pentru întreprinderile mici și pentru autoritățile fiscale, iar impactul asupra veniturilor totale din TVA generate este neglijabil, Lituania trebuie să fie autorizată să aplice măsura de derogare. 
            
            
               (10)Autorizația de a aplica măsura de derogare trebuie să aibă o durată limitată. Durata trebuie să fie suficientă pentru a permite evaluarea eficacității și a caracterului adecvat al pragului. În plus, în conformitate cu Directiva (UE) 2020/285, statele membre trebuie să adopte și să publice, până la 31 decembrie 2024, actele cu putere de lege și actele administrative necesare pentru a se conforma dispozițiilor articolului 1 din directiva respectivă și să aplice aceste dispoziții începând de la 1 ianuarie 2025. Prin urmare, este adecvat ca Lituania să fie autorizată să aplice măsura de derogare până la 31 decembrie 2024,
            
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 287 punctul 11 din Directiva 2006/112/CE, Lituania este autorizată să scutească de plata TVA persoanele impozabile a căror cifră de afaceri anuală nu depășește 55 000 EUR.
            
            
               Articolul 2
            
            
               Prezenta decizie se aplică de la 1 ianuarie 2021 până la 31 decembrie 2024.
            
            
               Articolul 3
            
            
               Prezenta decizie se adresează Republicii Lituania. 
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
               
               
                  
                     (3)
                  
                        Comunicarea Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA – Către un spațiu unic pentru TVA în UE – Momentul deciziei, COM(2016)148 final.
               
               
                  
                     (4)
                  
                        Decizia de punere în aplicare (UE) 2018/1904 a Consiliului din 4 decembrie 2018 de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 310, 6.12.2018, p. 25).
               
               
                  
                     (5)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11-12).
               
               
                  
                     (6)
                  
                        Decizia de punere în aplicare (UE) 2019/2210 a Consiliului din 19 decembrie 2019 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 332, 23.12.2019, p. 155).
               
               
                  
                     (7)
                  
                        Decizia de punere în aplicare (UE) 2020/1261 a Consiliului din 4 septembrie 2020 de modificare a Deciziei de punere în aplicare (UE) 2017/2408 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.9.2020, p. 4 -5).
               
               
                  
                     (8)
                  
                        Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 32).
               
               
                  
                     (9)
                  
                        Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (10)
                  
                        Decizia de punere în aplicare (UE) 2020/1661 a Consiliului din 3 noiembrie 2020 de modificare a Deciziei de punere în aplicare (UE) 2017/1768 de autorizare a Republicii Croația de a introduce o măsură specială de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 374, 10.11.2020, p. 4 -5).
               
               
                  
                     (11)
                  
                        Decizia de punere în aplicare (UE) 2020/1662 a Consiliului din 3 noiembrie 2020 de modificare a Deciziei de punere în aplicare (UE) 2018/279 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 374, 10.11.2020, p. 6 -7).
               
               
                  
                     (12)
                  
                        Decizia de punere în aplicare (UE) 2018/1490 a Consiliului din 2 octombrie 2018 prin care Ungaria este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 38).
               
               
                  
                     (13)
                  
                        Decizia de punere în aplicare (UE) 2018/1700 a Consiliului din 6 noiembrie 2018 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 285, 13.11.2018, p. 78).
               
               
                  
                     (14)
                  
                        2020/1260 a Consiliului din 4 septembrie 2020 de modificare a Deciziei de punere în aplicare (UE) 2017/1855 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.09.2020, p. 1 -3).
               
               
                  
                     (15)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Programul de lucru al Comisiei pentru 2020 – O Uniune mai ambițioasă [COM(2020) 37 final].
               
               
                  
                     (16)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - Programul de lucru al Comisiei pentru 2017 [COM(2016) 710 final].
               
               
                  
                     (17)
                  
                        Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Ameliorarea pieței unice: mai multe oportunități pentru cetățeni și pentru întreprinderi [COM(2015) 550 final].
               
               
                  
                     (18)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - Planul de acțiune Antreprenoriat 2020: Relansarea spiritului de întreprindere în Europa [COM(2012) 795 final].
               
               
                  
                     (19)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Viitorii lideri ai Europei: inițiativa privind întreprinderile nou-înființate și extinderea acestora [COM(2016) 733 final].
               
               
                  
                     (20)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – „Gândiți mai întâi la scară mică”: Prioritate pentru IMM-uri, Un „Small Business Act” pentru Europa [COM(2008) 394 final].
               
               
                  
                     (21)
                  
                        JO L 347, 11.12.2006, p. 1.
               
               
                  
                     (22)
                  
                        Decizia de punere în aplicare 2011/335/UE a Consiliului din 30 mai 2011 de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE a Consiliului privind sistemul comun al taxei pe valoarea adăugată ( 
                  JO L 150, 9.6.2011, p. 6
                  ).
               
               
                  
                     (23)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13-23).
               
               
                  
                     (24)
                  
                        Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).